Louise Smit (née Louise Sophia Bekker, gebore op 2 Januarie 1940) is 'n Suid-Afrikaanse skrywer van kinderboeke en kindertelevisieprogramme. Smit het aan die onderwyskollege in die Paarl gestudeer, asook drama aan die Universiteit Stellenbosch se Akademie van Drama en Kuns. Sy het daarna liefdadigheidswerk in Malawi gedoen en volksverhale opgevoer met die deelname van plaaslike kinders in die landelike gebiede. Dit het gelei tot weeklikse kinderradioprogramme in Chichewa. Met haar terugkeer na Suid-Afrika het sy as 'n poppespeler by die Stadskouburg in Johannesburg aangesluit voordat sy 'n pos as programregisseur en -skepper by die SAUK se TV-afdeling aanvaar het. Haar eerste programme, Haas Das se Nuuskas en Wielie Walie, was nasionale treffers. Smit is die alleenskepper van Wielie Walie, soos bevestig is deur Fil Heckroodt, 'n prokureur by die SAUK (sy het die eerste 200 programme geskryf) asook Haas Das se Nuuskas (sy het 150 episodes geskryf), Pumpkin Patch (500 episodes), Kideo (1 000 episodes) en Mina Moo (150 episodes). Sy het altesaam 6 000 programme in 7 tale geproduseer; en volgens navorsing het sy die meeste karakters ter wêreld geskep.